拜于湖張狀元墓留題
作者：朱曠
朝代：宋

paragraphs: 瘦馬踏亂山，盤折度村塢。
處處花柳明，耕鋤徧壠畝。
麥苗見膚寸，拳屈方出土。
乃知去夏旱，布種坐遲暮。
夏租竟如何，未免催迫苦。
投鞭扣蕭寺，來謁張公墓。
再拜拭淚行，疇昔感知遇。
盛年厭紛華，騎鯨上天去。
校讎三洞章，飛仙自儔侶。
笑唾人間世，一品竟何補。
世人患死生，未究死生故。
是生本不滅，來往若寒暑。
休矣勿復言，僧窗睡春雨。